**OBEC MALÉ ZÁLUŽIE**



**Všeobecne záväzné nariadenie č. 3/2020 o ustanovení**

**činností, ktorých vykonávanie je na území obce zakázané alebo obmedzené**

Zverejnené pred schválením od: 12.11. 2020 do 26.11.2020

Schválené OZ Malé Zálužie dňa: 30.11.2020 uznesenie č. 101/2020

Zverejnené po schválení dňa: 01.12.2020 do 15.12.2020 – úradná tabuľa obce

Účinnosť nadobúda dňa: 16.12.2020

Platnosť do: 30.09.2021

**Všeobecne záväzné nariadenie č. 3/2020 o ustanovení činností, ktorých vykonávanie je na území obce zakázané alebo obmedzené**

Obecné zastupiteľstvo obce Malé Zálužie na základe ust. § 4 ods. 5 písm. a) bod 5 a § 6 zákona č. 369/1990 Zb. o obecnom zriadení v znení neskorších predpisov sa uznieslo na vydaní tohto všeobecne záväzného nariadenia Obce Malé Zálužie,

**§1**

**Úvodné ustanovenie**

1. Účelom tohto všeobecne záväzného nariadenia je v súlade s platnými právnymi predpismi a s cieľom zabezpečenia verejného poriadku stanoviť činnosti, vykonávanie ktorých obec na svojom území zakazuje alebo obmedzuje.
2. Toto všeobecne záväzné nariadenie sa vzťahuje na všetky fyzické osoby a právnické osoby nachádzajúce sa na území obce.

**§2**

**Zákaz výkonu určitých činností na území obce**

1. Na území obce Malé Zálužie sa zakazuje konzumácia alkoholických nápojov na týchto verejne prístupných miestach:
   * + Obecné cintoríny,
     + detské ihrisko,
     + multifunkčné ihrisko,
     + autobusové zástavky,
     + v priestoroch obchodu.

(1a) Porušenie ustanovení tohto nariadenia fyzickou osobou sa posudzuje ako priestupok. Na konanie o priestupku sa vzťahuje zákon SNR č. 372/1990 Zb. o priestupkoch v znení neskorších zmien a doplnkov.

(1b) Pri prvom zistení priestupku fyzickou osobou uloží starosta obce pokutu fyzickej osobe vo výške 16€. Pri opakovanom zistení priestupku uloží pokutu až do výšky 166€.

1. Podľa zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“) a VZN č. 1/2020

o nakladaní s komunálnymi odpadmi a drobnými stavebnými odpadmi na území obce Malé Zálužie sa zakazuje odpad zneškodniť alebo zhodnotiť inak, ako v súlade s týmto zákonom a VZN. Priestupky voči tomuto zákonu prejednáva obec, ktorá za ne môže uložiť pokutu do výšky 1500 eur a za porušenie VZN možno v blokovom konaní uložiť pokutu do výšky 33 eur. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z VZN č. 1/2020.

1. Na verejných plochách sa zakazuje vysádzať stromy a rastliny bez súhlasu OcÚ a následného schválenia.
2. Zakazuje sana území obce Malé Zálužie páliť popadané lístie a vypaľovať suchú trávu.

**§ 3**

**Obmedzenie výkonu určitých činností na území obce**

1. V súlade s § 127 občianskeho zákonníka, vlastník veci a nehnuteľností sa musí na území obce Malé Zálužie zdržať všetkého, čím by nad mieru primeranú pomerom obťažoval iného alebo čím by vážne ohrozoval výkon jeho práv. Preto najmä nesmie ohroziť susedovu stavbu alebo pozemok úpravami pozemku alebo úpravami stavby na ňom bez toho, že by urobil dostatočné opatrenie na upevnenie stavby alebo pozemku, nesmie nad mieru primeranú pomerom obťažovať susedov hlukom, prachom, popolčekom, dymom, plynmi, parami, pachmi, pevnými a tekutými odpadmi, svetlom, tienením a vibráciami, nesmie nechať chované zvieratá vnikať na susediaci pozemok a nešetrne, prípadne v nevhodnej ročnej dobe odstraňovať zo svojej pôdy korene stromu alebo odstraňovať vetvy stromu presahujúce na jeho pozemok.
2. Vlastník vecí a nehnuteľností musí na území obce Malé Zálužie vysádzať okrasné kríky, ihličnany, ovocné stromy a kríky na svojich pozemkoch tak, aby netienili, nepoškodzovali oplotenia susedov, susedných pozemkov, nespôsobovali znehodnocovanie susedných stavieb (vlhnutím, praskaním múrov, a pod.). Z južnej a západnej strany ponechať vyrásť ihličnany a okrasné kríky len do tej výšky, aby neobmedzovali užívanie susedných pozemkov, aby netienili a nedotýkali sa oplotenia. Presahujúce konáre a korene odstraňovať tak, aby nezasahovali do susedných pozemkov.
3. Vlastníci susediacich pozemkov sú povinní umožniť na nevyhnutnú dobu a v nevyhnutnej miere vstup na svoje pozemky, prípadne na stavby na nich stojace, pokiaľ to nevyhnutne vyžaduje údržba a obhospodarovanie susediacich pozemkov a stavieb. Ak tým vznikne škoda na pozemku alebo na stavbe, je ten, kto škodu spôsobil, povinný ju nahradiť, tejto zodpovednosti sa nemôže zbaviť.
4. V zastavanej časti obce sa obmedzuje používanie zábavnej pyrotechniky na čas od

31. 12. od 18.00 hod. do 1. januára do 3.00 hodiny kalendárneho roku . V ostatných dňoch v roku sa zakazuje v obci používať zábavnú pyrotechniku. Sankcie za nedodržanie tohto ustanovenia upravujú osobitné predpisy.

1. Vlastníci súkromných pozemkov, trávnatých plôch v intraviláne obce sú povinní minimálne 1x v roku tieto pozemky kosiť. Pokuta za nedodržanie tohto príkazu je až

do výšky 331,- €, ktorú môže uložiť Okresný úrad Nitra, pozemkový a lesný odbor.

**§ 4**

**Iné**

1. Stromy, ktoré sú v blízkosti elektrického vedenia, rozhlasu a telekomunikačného vedenia je nutné prerezať konáre minimálne vo vzdialenosti 2 m od vedenia.
2. V prípadoch, ktoré nie sú obsahom tohto VZN sa bude postupovať podľa platnej legislatívy stavebný zákon, občiansky zákonník, veterinárny zákon a pod.

**§ 5**

**Spoločné a záverečné ustanovenia**

1. Na tomto všeobecne záväznom nariadení sa uznieslo Obecné zastupiteľstvo obce Malé Zálužie na svojom 10. zasadnutí, dňa 30. 11. 2020, Uznesením č. 100/2020.
2. Toto všeobecne záväzné nariadenie nadobúda účinnosť 15-tym dňom od jeho vyhlásenia.
3. Podľa tohto všeobecne záväzného nariadenia sú povinné postupovať všetky osoby odo dňa jeho účinnosti.
4. Zmeny a doplnky tohto všeobecne záväzného nariadenia schvaľuje Obecné zastupiteľstvo obce.

**Veronika Kubíková**

**starostka obce**